Document ID: 32008D0397

KOMISIJAS LĒMUMS
(2008. gada 30. aprīlis)
par dalībvalstu maksājumu aģentūru grāmatojumu noskaidrošanu attiecībā uz Eiropas Lauksaimniecības fonda lauku attīstībai (ELFLA) finansētiem izdevumiem 2007. finanšu gadā
(izziņots ar dokumenta numuru K(2008) 1712)
(2008/397/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (1) un jo īpaši tās 30. un 33. pantu,
apspriedusies ar Fonda komiteju,
tā kā:
(1)
Pamatojoties uz dalībvalstu līdz ar vajadzīgo informāciju iesniegtajiem gada pārskatiem ir jānoskaidro Regulas (EK) Nr. 1290/2005 6. panta 2. punktā minēto maksātāju [maksājumu aģentūru] grāmatojumi. Ir paredzēts noskaidrot nosūtīto grāmatojumu pilnīgumu, precizitāti un ticamību, ņemot vērā sertifikācijas iestāžu [apliecinātājiestāžu] ziņojumus.
(2)
Saskaņā ar 16. pantu Komisijas Regulā (EK) Nr. 883/2006 par datiem, kas dalībvalstīm jānosūta, un par to izdevumu starpposma maksājumiem, kurus finansē Eiropas Lauksaimniecības fonds lauku attīstībai (ELFLA) (2), attiecībā uz 2007. finanšu gadu ņem vērā tos izdevumus, kas dalībvalstīm radušies laika posmā no 2006. gada 16. oktobra līdz 2007. gada 15. oktobrim.
(3)
Ir beidzies dalībvalstīm atvēlētais termiņš, kas minēts 7. panta 2. punktā Komisijas Regulā (EK) Nr. 885/2006 (3), ar ko nosaka piemērošanas kārtību attiecībā uz ELFLA grāmatojumu noskaidrošanu, to dokumentu iesniegšanai Komisijā, kuri minēti Regulas (EK) Nr. 1290/2005 8. panta 1. punkta c) apakšpunktā un Regulas (EK) Nr. 885/2006 7. panta 1. punktā.
(4)
Komisija pārbaudīja iesniegto informāciju un līdz 2008. gada 31. martam nosūtīja dalībvalstīm pārbaudes rezultātus līdz ar nepieciešamajiem grozījumiem.
(5)
Saskaņā ar Regulas (EK) Nr. 885/2006 10. panta 1. punkta pirmo un trešo daļu grāmatojumu noskaidrošanas lēmumā, kas minēts Regulas (EK) Nr. 1290/2005 30. panta 1. punktā, neskarot lēmumus, kuri pieņemti vēlāk saskaņā ar minētās regulas 31. panta 1. punktu, nosaka katrā dalībvalstī veikto izdevumu summu attiecīgajā finanšu gadā, kas ir atzīstama par atlīdzināmu no ELFLA, pamatojoties uz Regulas (EK) Nr. 1290/2005 8. panta 1. punkta c) apakšpunktā minētajiem grāmatojumiem un starpposma maksājumu samazināšanu vai pārtraukšanu attiecīgajā finanšu gadā, ieskaitot Regulas (EK) Nr. 883/2006 16. panta 4. punkta trešajā daļā minēto samazināšanu.
(6)
Attiecībā uz atsevišķām maksājumu aģentūrām, ņemot vērā veiktās pārbaudes, gada pārskati un pavaddokumenti ļauj Komisijai pieņemt lēmumu par iesniegto gada pārskatu pilnīgumu, precizitāti un ticamību. Sīkāka informācija par šīm summām ir atrodama kopsavilkuma ziņojumā, kas Fonda komitejai tika iesniegts kopā ar šo lēmumu.
(7)
Ņemot vērā veiktās pārbaudes, atsevišķu maksājumu aģentūru iesniegtajai informācijai vajadzīgi papildu paskaidrojumi, un tāpēc to grāmatojumus nevar noskaidrot šajā lēmumā.
(8)
Regulas (EK) Nr. 885/2006 10. panta 2. punkta otrajā daļā ir noteikts, ka summu, kas saskaņā ar minētās regulas 10. panta 1. punkta pirmajā daļā minēto grāmatojumu noskaidrošanas lēmumu ir atgūstama no katras dalībvalsts vai izmaksājama katrai dalībvalstij, nosaka, atskaitot attiecīgajā finanšu gadā, t. i., 2007. gadā, veiktos starpposma maksājumus no attiecīgajā finanšu gadā atzītajiem izdevumiem saskaņā ar 1. punktu. Šo summu atskaita no nākamā starpposma maksājuma vai galīgā maksājuma vai pieskaita nākamajam starpposma maksājumam vai galīgajam maksājumam.
(9)
Saskaņā ar Regulas (EK) Nr. 1290/2005 33. panta 8. punktu, ja līdzekļus pēc pārkāpuma neatgūst pirms lauku attīstības programmas slēgšanas četros gados pēc pirmās administratīvās vai tiesas konstatācijas vai - gadījumos, kad atgūšanai veic tiesvedību attiecīgās valsts tiesā, - astoņos gados pēc tās, vai programmas slēgšanas laikā, ja minētie termiņi beidzas pirms šādas slēgšanas, 50 % no neatgūšanas finansiālajām sekām sedz attiecīgā dalībvalsts un 50 % sedz no Kopienas budžeta. Ar minētās regulas 33. panta 4. punktu dalībvalstīm uzlikts pienākums kopā ar gada pārskatiem iesniegt Komisijai kopsavilkuma ziņojumu par līdzekļu atgūšanas procedūrām, kas uzsāktas pārkāpumu dēļ. Sīki izstrādāti noteikumi par to, kā īstenot dalībvalstu pienākumu ziņot par atgūstamajām summām, ir paredzēti Regulā (EK) Nr. 885/2006. Minētās regulas III pielikumā ir sniegti paraugi 3. un 4. tabulai, kas dalībvalstīm jāiesniedz 2008. gadā. Pamatojoties uz dalībvalstu aizpildītajām tabulām, Komisijai jānolemj par neatgūšanas finansiālajām sekām attiecībā uz pārkāpumiem, kas ir senāki par četriem vai attiecīgi astoņiem gadiem. Šis lēmums neskar turpmākos lēmumus par atbilstību, kurus pieņem saskaņā ar Regulas (EK) Nr. 1290/2005 33. panta 5. punktu.
(10)
Saskaņā ar Regulas (EK) Nr. 1290/2005 33. panta 7. punktu dalībvalstis var pieņemt lēmumu izbeigt atgūšanas procedūru pēc lauku attīstības programmas slēgšanas. Šādu lēmumu var pieņemt vienīgi tādos gadījumos, ja līdzekļu atgūšanas izmaksas, kas jau radušās vai kas varētu rasties, pārsniedz atgūstamo līdzekļu summu vai ja atgūšana izrādās neiespējama debitora vai juridiski par pārkāpumu atbildīgās personas maksātnespējas dēļ, kas ir konstatēta un apstiprināta saskaņā ar attiecīgās dalībvalsts tiesību aktiem. Ja šādu lēmumu pieņem četros gados pēc pirmās administratīvās vai tiesas konstatācijas vai - gadījumos, kad atgūšanai veic tiesvedību attiecīgas valsts tiesā, - astoņos gados pēc tās, 100 % no neatgūšanas finansiālajām sekām sedz no Kopienas budžeta. Regulas (EK) Nr. 1290/2005 33. panta 4. punktā minētajā kopsavilkuma ziņojumā norāda summas, attiecībā uz kurām dalībvalsts ir pieņēmusi lēmumu neturpināt atgūšanu, un šāda lēmuma pamatojumu. Šīs summas nesedz attiecīgās dalībvalstis, un attiecīgi tās sedz no Kopienas budžeta. Šis lēmums neskar turpmākos lēmumus par atbilstību, ko pieņem saskaņā ar minētās regulas 33. panta 5. punktu.
(11)
Saskaņā ar Regulas (EK) Nr. 1290/2005 30. panta 2. punktu šis lēmums neskar Komisijas vēlāk pieņemtos lēmumus, ar kuriem no Kopienas finansējuma izslēdz izdevumus, kas nav veikti saskaņā ar Kopienas noteikumiem,
IR PIEŅĒMUSI ŠO LĒMUMU.
1. pants
Neskarot 2. pantu, ar šo lēmumu attiecībā uz 2007. finanšu gadu ir noskaidroti dalībvalstu maksājumu aģentūru grāmatojumi par izdevumiem, ko finansējis Eiropas Lauksaimniecības fonds lauku attīstībai (ELFLA).
I pielikumā ir norādītas summas, kas saskaņā ar šo lēmumu ir atgūstamas no attiecīgajām dalībvalstīm vai tām izmaksājamas, tostarp tās summas, kuras radušās Regulas (EK) Nr. 1290/2005 33. panta 8. punkta piemērošanas rezultātā.
2. pants
II pielikumā norādītie dalībvalstu maksājumu aģentūru grāmatojumi par 2007. finanšu gadu attiecībā uz ELFLA finansētiem katras lauku attīstības programmas izdevumiem tiek atdalīti no šā lēmuma, un uz tiem attiecas turpmāko grāmatojumu noskaidrošanas lēmums.
3. pants
Šis lēmums ir adresēts dalībvalstīm.
Briselē, 2008. gada 30. aprīlī

Labels: 4
15
19
6